༄། ། སྟོན་མ་སྒོམ་བཙུན་མ་དང་དགེ་བསྙེན་མ་སྒོམ་ཆེན་མ་ལ་གདམས་པ། །  ཨོཾ་སྭསྟི། བླ་མ་རིན་པོ་ཆེས། ཐུབ་པ་ཆེན་པོ་སངས་རྒྱས་བཅོམ་ལྡན་འདས་གྱི་སྲས་རྒྱལ་བ་ཐམས་ཅད་ཀྱི་འཁོར་རྣམ་པ་བཞི། དགེ་སློང་མ་དང་། དགེ་བསྙེན་མ་བཅོམ་ལྡན་འདས་ཀྱི་ཡུམ་སྐྱེ་དགུའི་བདག་མོ་ཆེན་མོ་གོའུ་ཏ་མ་དང་། དགེ་བསྙེན་མ་ས་ག་མའི་རྗེས་སུ་སློབ་པ། ཐུབ་པའི་བསྟན་པ་རིན་པོ་ཆེ་ལ་གཅེས་སྤྲས་སུ་མཛད་ཅིང་། བསླབ་པ་རིན་པོ་ཆེ་རྣམ་པ་གསུམ་མིག་གི་འབྲས་བུ་ལྟར་བསྲུངས་བ། བྱང་ཆུབ་ཀྱི་སེམས་རིན་པོ་ཆེ་རྣམ་པ་གཉིས་ཀྱིས་རང་གི་རྒྱུད་སྨིན་ཅིང་དག་པར་བྱས་ནས། གཞན་རྒྱུད་སྨིན་ཅིང་དག་པར་བྱེད་པའི་རབ་ཏུ་བྱུང་བ། བརྟུལ་ཞུགས་ཀྱི་ཁུར་ཁུར་ནས་སྒྲུབ་པ་ཚུལ་བཞིན་དུ་མཛད་པའི་སྟོན་མ་སྒོམ་བཙུན་མ་རྣམས་དང་། དགེ་བསྙེན་མ་བསྒོམ་ཆེན་མ་རྣམས་ལ་གདམས་པ། དེ་སྔོན་ཕན་ཆད་བདག་ན་སོ་གཞོན་པ་དང་། ཆོས་དང་བྱ་བྱེད་ཀྱི་བརྩོན་འགྲུས་སློབ་མ་སྨིན་པར་བྱེད་པའི་ཐབས་ལ་མཁས་པས། སངས་རྒྱས་བཅོམ་ལྡན་འདས་ལ་ཡང་འཁོར་རྣམ་པ་བཞི་འདུགསྒྲུབ་པ་ཚུལ་བཞིན་དུ་བྱེད་པ་ལ་ནི། ཇོ་མོ་རྗེ་བཙུན་མ་ལྷ་རྗེ་མ་དང་མང་པོ་གཅིག་གིས་བསྟན་པའི་སོ་ག་བཟུང་ནས་གདའ་སྙམ་ནས། ཆོས་ཟབ་པ་དང་རྒྱ་ཆེ་བ་ཐམས་ཅད་ཚོགས་དང་དཔག་ཏུ་བསྟན་པ་ལགས། དེ་ཕྱིན་ཆད་འཁོར་གྱི་དཀྱིལ་འཁོར་དུའང་གྲྭ་པ་བཟང་འབྲིང་ངན་གསུམ་ཡོད་པ་དང་། ཉོན་མོངས་པའི་དུག་གི་སྟོབས་ཆེན་པོ་འཕེལ་བས། རང་ཉིད་བསྲེགས་ཅིང་གཞན་བསྲེག་པར་བྱེད་པ་མང་བར་གྱུར་བ་དང་། རང་ཉིད་ཀྱི་ཁ་དང་ཞལ་ཏ་འབད་པ་བྱས་ཀྱང་བྱས་པ་བསྒྲུབ་པའི་རྟེན་གྱི་གང་ཟག་ཉུང་བ་དང་། སྐྱེས་བུ་དམ་པ་དབང་ཆེན་པོ་འཛིན་པ་ཕན་པ་དང་བདེ་བ་ལ་དགའ་བས། གཟུང་བའི་ཡུལ་མེད་ན་འཛིན་པའི་ཤེས་པ་ཉེ་བར་ཞི་བར་གོང་མ་རྣམས་ཀྱིས་བཅའ་ཁྲིམས་ཤིན་ཏུ་དམ་པར་བྱས་པས། བཙུན་མ་དང་སྒོམ་མ་ངའི་དྲུང་དུ་ཡར་ལ་མི་འབྱོན་པར་ཞུ། དེ་ལྟར་གྱུར་ན་བླ་མ་ནི་ཁྱོད་ཡིན། ཉམས་སུ་ཇི་ལྟར་བླང་སྙམ་ན། གདམས་ངག་གཞན་མེད་སངས་རྒྱས་བཅོམ་ལྡན་འདས་ཀྱིས་ཆོས་ཐམས་ཅད་ཀྱི་སྙིང་པོ་ལྷག་པ་ཚུལ་ཁྲིམས་ཀྱི་བསླབ་པ་མིག་གི་འབྲས་བུ་བཞིན་དུ་བསྲུངས་པས། ཏིང་ངེ་འཛིན་རང་དབང་མེད་པར་སྐྱེ། སེམས་རང་ཤུགས་ཀྱིས་དུལ། དེ་ལ་ཏིང་ངེ་འཛིན་གྱི་བསླབ་པ་དང་། སེམས་ཀྱི་བསླབ་པ་ཞེས་ཟེར། སེམས་དུལ་བ་ལས་རང་གི་སེམས་ཀྱི་གཤིས་ཉིད་སྤྲོས་པ་ཐམས་ཅད་ཀྱི་མཐའ་དང་བྲལ་བ་ཡོད་མེད་དམ་གཟུང་འཛིན་གྱིས་སྟོང་པ། སེམས་ཀྱི་འདུག་ལུགས། ལུས་ཀྱི་འདུག་ལུགས། སྣང་བའི་འདུག་ལུགས་འཁོར་འདས་ཀྱིས་བསྡུས་པའི་ཆོས་ཐམས་ཅད་ཀྱི་འདུག་ཚུལ་མངོན་དུ་མི་འགྱུར་ཁ་མེད་པས། རྒྱལ་བའི་བསྟན་པ་རིན་པོ་ཆེའི་བབས། གསུམ་པོ་འདི་ལས་མི་འདའ། བདག་ལ་དད་པ་དང་གུས་པ་ཡོད་པ་ཐམས་ཅད་ཀྱང་། ཚེ་སྔ་མ་ཕན་ཆད་དམ། འདི་ཡི་སློབ་མར་གྱུར་པ་ཡིན་པས་ང་ལ་ཡང་སངས་རྒྱས་ཆོས་ཀྱི་སྐུའི་འདུ་ཤེས་ཀྱི་མོས་གུས་ཚད་དུ་བསྐྱལ། བསྔོ་བ་དང་སེམས་བསྐྱེད་གཉིས་པོ་ལེགས་པར་ཁོང་དུ་ཆུད་པར་བྱས་ནས་ཡིད་ཀྱང་བསམ། ངག་ཏུ་ཡང་བརྗོད། ལུས་ངག་ཡིད་གསུམ་འབད་པ་ཆེན་པོས་ཉམས་སུ་བླང་བར་བྱ། འདིར་ཕྱིན་ཡང་དེ་བས་མེད། འདི་བས་སངས་རྒྱས་ཀྱི་ཞིང་ཁམས་གར་ཕྱིན་ཡང་ཉམས་སུ་བླང་བའི་རིམ་པ་འདི་ལས་མེད་པས་ནན་ཏན་ཆེན་པོས་ཉམས་སུ་བླང་བར་ཞུ། ཐུབ་པའི་སྲས་འཁོར་རྣམ་པ་བཞི་རབ་ཏུ་བྱུང་བ་དང་། དགེ་བསྙེན་མ་རྣམས་ལ་གདམས་པའི་གདམས་ངག་དང་རྗེས་སུ་བསྟན་པ་ལགས་པས་ཉམས་སུ་བླང་བར་ཞུའོ། ། ། ། ༤༥༤༽